**Конкурс за доделу подстицајних средстава за набавку нових пчелињих друштава на територији града Шапца за 2022. годину**

На основу Програма подршке за спровођење пољопривредне политике и политике руралног развоја града Шапца за 2022. годину, број: 320-00-2/2022-16 од 11.02.2022. г. и Одлуке градоначелника града Шапца број: 020-00-19/2022-13 од 25.02.2022. г.

**ГРАДСКА УПРАВА ГРАДА ШАПЦА**

**Одељење за пољопривреду**

**Објављује**

**КОНКУРС**

**ЗА ДОСТАВЉАЊЕ ПРИЈАВА ЗА ДОДЕЛУ ПОДСТИЦАЈНИХ СРЕДСТАВА ЗА НАБАВКУ НОВИХ ПЧЕЛИЊИХ ДРУШТАВА НА ТЕРИТОРИЈИ ГРАДА ШАПЦА ЗА 2022. ГОДИНУ**

**ПРЕДМЕТ КОНКУРСА**

Конкурсом уређују се услови, начин и критеријуми доделе подстицајних средстава за набавку нових пчелињих друштава на територији града Шапца за 2022. годину.

**ПОДНОСИОЦИ ПРИЈАВА**

Право на доделу подстицајних средстава за набавку нових пчелињих друштава може остварити физичко лице – носилац регистрованог породичног пољопривредног газдинства са територије града Шапца које у свом власништву нема пчелиње кошнице.

**ОПШТИ УСЛОВИ**

Подносилац пријаве има право на подстицајна средства ако испуњава следеће услове:

* да има пребивалиште на територији града Шапца и да купљене пчелиње кошнице држи на територији града Шапца;
* да је носилац регистрованог комерцијалног породичног пољопривредног газдинства у активном статусу на територији града Шапца;
* да на дан подношења захтева за остваривање подстицаја, нема евидентираних, доспелих и неизмирених дуговања према Градској управи града Шапца, по основу раније остварених подстицаја, субвенција и кредита;
* да су измирене доспеле пореске обавезе, прописане од стране надлежног органа Градске управе града Шапца;
* да ја набавио нове пчелиње кошнице у периоду од 01.10.2021. до 30.09.2022. године;
* да је купио пет нових пчелињих кошница са ројевима или друштвима пчела;
* да су пчелиње кошнице које су купљене у власништву носиоца или члана регистрованог пољопривредног газдинства;
* да има адекватан простор који испуњава одредбе за постављање и држање пчелињих друштава за које остварује подстицај;
* да купљене пчелиње кошнице са друштвима за која је остварио подстицајна средства не сме отуђити у року од пет година;
* у току трајања конкурса, једно регистровано пољопривредно газдинство може поднети један захтев за потстицајна средства по овом конкурсу.

**ВРСТЕ ПРИХВАТЉИВИХ и НЕПРИХВАТЉИВИХ ТРОШКОВА**

Прихватљиви трошкови су цена коштања пчелињих кошница са ројевима или друштвима пчела, који се бесповратно додељују у износу од 100 % од укупне цене коштања а максимално 60.000,00 динара по кориснику подстицаја.

Неприхватљиви трошкови су сви трошкови који настају приликом транспорта пчелињих кошница, ројева или друштава пчела, услуге ветеринара као и други трошкови учињени реализацијом овог посла.

**ПОТРЕБНА ДОКУМЕНТАЦИЈА**

Подносилац пријаве доставља следеће документе:

1. образац пријаве за доделу подстицајних средстава за куповину пчелињих кошница са ројевима или друштвима пчела;
2. образац изјаве подносиоца пријаве да по неком другом основу не користи бесповратна подстицајна средства за исту намену;
3. уверење о измиреним доспелим пореским обавезама, издато од стране надлежног органа Градске управе града Шапца, не старије од 30 дана;
4. фотокопија потврде о статусу у регистру пољопривредних газдинстава;
5. оригинал рачун и отпремницу за купљене кошнице и Уговор о купопродаји са јасно израженом ценом за ројеве или друштва пчела купљена на пољопривредним газдинствима која не могу да издају рачун;
6. фотокопије Потврде о ХИД-у и ИД број стајалишта пчелињака;
7. фотокопија текућег рачуна подносиоца пријаве;
8. фотокопија или очитана лична карта подносиоца пријаве.

**КРИТЕРИЈУМИ ДОДЕЛЕ ПОДСТИЦАЈНИХ СРЕДСТАВА**

Подстицајна средства за набавку нових пчелињих друштава ће се додељивати по редоследу подношења захтева, за сва регистрована пољопривредна газдинства која испуне конкурсом предвиђене услове а до утрошка за ову меру буџетом предвиђених средстава.

**ПОСТУПАК СПРОВОЂЕЊА КОНКУРСА**

Испуњеност услова за доделу подстицајних средстава утврђује стручна служба Одељења за пољопривреду Градске управе града Шапца (у даљем тексту Одељење за пољопривреду), на основу приложене документације као и Комисија за проверу на лицу места. За пријаве на конкурс које испуњавају тражене услове и имају позитиван записник Комисије за контролу на лицу места о реализацији инвестиције, Одељења за пољопривреду доноси Решење о додели подстицајних средстава и начелник Одељења га потписује. Потписано Решење се доставља кориснику подстицаја као и Одељењу за финансије градске управе града Шапца на плаћање.

**ИСПЛАТА ПОДСТИЦАЈНИХ СРЕДСТАВА**

Исплата средстава се врши након доношења Решења о додели подстицајних средстава за набавку нових пчелињих друштава.

**НАЧИН И РОКОВИ ПОДНОШЕЊА ПРИЈАВА**

Обрасци пријаве и изјаве могу се преузети са сајта града Шапца [www.sabac.rs](http://www.sabac.rs) или у просторијама Одељења за пољопривреду, улица Војводе Бране бр. 2, 15000 Шабац, у радно време од 7,30 до 15,30 часова.

**Рок за подношење пријава на јединственом шалтеру Градске управе града Шапца је 05.10.2022. године до 15,00 часова.**

Конкурс објавити на сајту града Шапца, огласној табли Одељења за пољопривреду градске управе града Шапца и локалним средствима јавног информисања.